Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2022/C 327/05)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Steirisches Kürbiskernöl“

ELi nr: PGI-AT-1460-AM02 – 9.12.2019

KPN ( ) KGT (X)

1. Taotlejate rühm ja õigustatud huvi

Gemeinschaft der Arbeitsgemeinschaft Steirischer Kürbisbauern Gen.m.b.H. [Steiermarki kõrvitsakasvatajate ühendus]

Landesinnung Steiermark des Lebensmittelgewerbes Berufszweig Ölpresser [Steiermarki toidutööstuse gildi õlipressimisharu].

c/o Gemeinschaft Steirisches Kürbiskernöl g.g.A. [Kaitstud geograafilise tähisega toote „Steirisches Kürbiskernöl“ ühendus]

2. Liikmesriik või kolmas riik

Austria

3. Tootespetsifikaadi osa, mida muutmine hõlmab

4. Muudatus(t)e liik

5. Muudatus(ed)

Praegu kohaldatav tootespetsifikaat, mis sisaldab mitut üksikut dokumenti, on liidetud üheks dokumendiks ja läbi vaadatud, eeskätt selleks, et võtta arvesse nõudeid, millega reguleeritakse tootmisprotsessi ja päritolutõendit, ning parandada teavet geograafilise piirkonna kohta, mis oli algselt kaardil õigesti tähistatud, kuid tekstis liiga kitsalt piiritletud, ning määratleda ja parandada seda kooskõlas haldusüksuste nimede muutustega. Selgitamise eesmärgil on lisatud kontrollisüsteemi üksikasjalik kirjeldus, mis aitab ka vältida konkurentsi moonutamist ja tagada toote „Steirisches Kürbiskernöl“ kvaliteet ja eristatavus.

Üksikasjalik ülevaade

Toote kirjeldus

Kehtiva tootespetsifikaadi punkt 5b – Kirjeldus

ja selgitus

Õli tooraine on „Steiermarki õlikõrvits“ (Cucurbita pepo Styrian Hulless-rühm), mida tuntakse ka kui paljasseemnelist õlikõrvitsat; tegemist on mutantsordiga, mille neli välimist rakukihti (seemnekestad) ei puitu ega paksene. See annab seemnetele nende tüüpilise oliivikarva või tumerohelise värvuse. Austria geneetiku Erich Tschermak von Seysneggi hinnangul arenes Steiermarki õlikõrvitsa sort arvatavasti spontaanselt eelmisel sajandil toimunud funktsioonikaoga mutatsiooni tõttu.

Toode „Steirisches Kürbiskernöl“ on tumeda värvusega viskoosne, pähklise maitsega toiduõli. Üks erilisi omadusi on see, et õli jääb hästi salatilehtede külge. Kuna õli sisaldab rikkalikult polüküllastumata rasvhappeid, on see kõrge toiteväärtusega.

tuleb kirjelduse täiustamiseks ja selgitamiseks asendada järgmisega:

„5b. Kirjeldus

Toode „Steirisches Kürbiskernöl“ saadakse iseeneslikult tekkinud Steiermarki paljasseemnelise õlikõrvitsa (Cucurbita pepo Styrian Hulless-rühm) seemnetest.

Seemned peavad olema Austrias lubatud ja Austria sortide loetellu kantud Steiermarki õlikõrvitsa sordi sertifitseeritud seemned.

Kõrvitsaseemned röstitakse alati enne pressimist. Tulemuseks on tume, kahevärviline õli, mis on vastu valgust tumeroheline ja punakas.

Toode „Steirisches Kürbiskernöl“ on iseloomuliku lõhnaga viskoosne õli.

Sõltuvalt röstimisprotsessi intensiivsusest on sellel suuremal või vähemal määral pähkline aroom.

Õli ei filtreerita ega rafineerita. Õli puhul ei kasutata limaeemaldamist, happe (osalist) neutraliseerimist, pleegitamist, desodoreerimist ega fraktsioonimist.

Toode „Steirisches Kürbiskernöl“ koosneb 100 % puhtast õlist, mis on saadud kindlaksmääratud kasvatuspiirkonnast pärit ja selles piirkonnas pressitud Steiermarki paljasseemnelise õlikõrvitsa seemnete esimese pressimise tulemusel.

Õli segamine teiste õlidega ei ole lubatud.

Õli sisaldab rikkalikult polüküllastumata rasvhappeid ja on kõrge toiteväärtusega.

Toote „Steirisches Kürbiskernöl“ keskmised parameetrid on järgmised:

Steiermarki iseeneslikult tekkinud paljasseemnelise õlikõrvitsa seemnete õlisisaldus, erikaal ja rasvhappesisaldus võib märgatavalt varieeruda sõltuvalt mulla- ja ilmastikutingimustest kõrvitsate kasvatamise kohas ja nende küpsuse astmest.

Erikaal: 0,90–0,92 kg/l

Rasvasisaldus vähemalt 99 %,

millest linoolhapet 37– 60 % ja oleiinhapet 25–44 %, kokku ligikaudu 80 %,

palmitiinhape 10–20 %,

steariinhape 3–7 %,

muud rasvhapped 1–2 %.

Toode „Steirisches Kürbiskernöl“ erineb teistest toiduõlidest mitmel olulisel moel. Esiteks piirkonnale iseloomulik kindlaksmääratud geograafilisest kasvatuspiirkonnast pärit tooraine (Steiermarki iseeneslikult tekkinud paljasseemnelise õlikõrvitsa seemned) ja teiseks iseloomulik pressimisprotsess (mehaaniline/hüdrauliline) pärast seemnete röstimist.“

Põhjendused

Toote „Steirisches Kürbiskernöl“ puhul on alati leitud, et selle erilist kvaliteeti ja välimust mõjutavad järgmised komponendid: kindlaksmääratud kasvatuspiirkonna kliimatingimused, põllumajandustootjate kogemused põllukultuuri kasvatamisel, harimisel ja saagi koristamisel ning õlipressimise traditsiooniline meetod. Seega on kaitstud päritoluga tootena „Steirisches Kürbiskernöl“ kirjeldatud ainult õli, mis on saadud Steiermarki iseeneslikult tekkinud paljasseemnelise õlikõrvitsa (Cucurbita pepo Styrian Hulless-rühm) seemnetest ja millel on ainulaadne maitse ja aroom. Sõnastus, mis oli osaliselt ka algses tootespetsifikaadis ja mida on nüüd täiendatud, peaks väljendama ühemõtteliselt, et tähisega „Steirisches Kürbiskernöl“ võib tähistada üksnes 100 % puhast õli, mis on saadud kindlaksmääratud kasvatuspiirkonnast pärit ja seal pressitud Steiermarki paljasseemnelise õlikõrvitsa seemnete esimesel pressimisel. Kuna kasvatatakse ainult Austrias lubatud ja Austria sortide loetellu kantud Steiermarki õlikõrvitsa sertifitseeritud seemneid, tagab see, et paljundatakse üksnes sellist liiki põllukultuure, mis sobivad Austria kasvatuspiirkonda ja mis seeläbi säilitavad toote „Steirisches Kürbiskernöl“ kvaliteedi ja iseloomuliku maitse tagamiseks vajalike kõrvitsaseemnete kvaliteedi.

Senises tootespetsifikaadis on rasvsisaldusena märgitud 90 %; seda on parandatud ja see on asendatud tekstiga „vähemalt 99 %“, sest tavaliselt on rasvasisaldus 99–100 %. Loetletud rasvhappeid on vastavalt kohandatud.

Kõrvitsaseemnete toitainelise koostise varasem loetelu on välja jäetud, sest need väärtused ei kehti seemnetest saadud õli puhul samal moel, mistõttu tarbijad võivad segadusse sattuda, kuid need andmed on seire seisukohalt siiski asjakohased. Samuti ei viita Eduard von Boguslawski kindlaksmääratud ja varem esitatud tabelis olevad väärtused Steiermarki õlikõrvitsate ja katteseemneliste kõrvitsate toitainete erinevuste kohta selgelt seemne söödavale osale ja on seetõttu pälvinud kriitikat, mistõttu on ka see tabel välja jäetud.

Kirjelduse läbivaatamise eesmärk on muuta teave täpsemaks ja tagada tarbijate jätkuv kindlustunne seoses toote „Steirisches Kürbiskernöl“ kvaliteedi, ainulaadsuse ja mainega. See ei mõjuta õlitoote kvaliteeti ega selle organoleptilisi omadusi, eeskätt värvust, aroomi ja maitset.